થાણે ક્રાઇમ બ્રાંચના યુનિટ-વનના સિનિયર પોલીસ ઇન્સ્પેક્ટર નીતિન ઠાકરે જણાવ્યું હતું કે સાગર ઠક્કરના મિત્ર અવિનાશની નાલાસોપારાથી ધરપકડ કરી છે. તેની પૂછપરછમાં ખૂલ્યું હતું કે સાગર ઠક્કરે આ રેકેટમાં તેના વિશ્વાસુ મિત્રોને સામેલ કર્યા હતા. દોઢ વર્ષ પહેલાં અવિનાશને ફોન કર્યો હતો અને કોલ સેન્ટર શરૂ કર્યું હોવાનું કહ્યું હતું. અવિનાશ દર મહિને દસ હજાર રૂપિયા કમાતો હતો. જેથી સાગરે તેને લાખો રૂપિયા કમાવવા માટેની લાલચ આપી હતી. અવિનાશ ફ્લાઇટથી અમદાવાદ આવ્યો ત્યારે તેને પિકઅપ કરવા માટે મર્સિડીઝ કાર ઊભી હતી. કારમાં બેસીને અવિનાશ 5 સ્ટાર હોટલમાં ગયો. જ્યાં તેનો રૂમ સાગરે બુક કરાવ્યો હતો. અવિનાશને મળી રહેલી વીવીઆઇપી ટ્રીટમેન્ટથી તે આકર્ષાયો હતો અને તેને કોલ સેન્ટરમાં કામ કરવાની સાગરને હા પાડી દીધી હતી.